**E L Ő T E R J E S Z T É S**

# Szombathely Megyei Jogú Város Közgyűlésének 2018. október 25-i ülésére

**Javaslat a 2018. évi Savaria Történelmi Karnevál szakmai és pénzügyi beszámolójának elfogadására**

Szombathely Megyei Jogú Város Közgyűlése a 23/2015. (I.29.) Kgy. sz. határozatával 2015. évtől a Savaria Történelmi Karnevál (a továbbiakban: Karnevál) megszervezésével a Savaria Turizmus Nonprofit Kft-t (a továbbiakban: NKft.) bízta meg. A Közgyűlés egyúttal egyetértett azzal is, hogy a „Savaria Történelmi Karnevál” Közhasznú Közalapítvány (a továbbiakban: Közalapítvány) szakmai tapasztalatával, vagyonával a továbbiakban is közreműködjön a Karnevál szervezésében.

A két szervezet között létrejött együttműködési megállapodás értelmében a Karneválon fellépő művészek nagy részét, a felvonuláson is közreműködő művészeti csoportokat, hagyományőrzőket a Közalapítvány szerződtette, a programok megvalósítását, az ahhoz szükséges feltételek megteremtését, valamint a rendezvény teljes körű lebonyolítását az NKft. biztosította.

Az NKft. és a Közalapítvány beszámolói alapján a 2018. évi Karnevál értékelésével kapcsolatban az alábbi megállapítások tehetők.

A Karnevál az idei évben 2018. augusztus 23-26. között került megrendezésre. 9 saját, és további 21 kísérő helyszínen zajlottak az események, melyek száma még az eső ellenére is meghaladta a 400 programot. Két új helyszínnel bővült a kínálat, a Berzsenyi téren a Magyar Udvarral, a Szent Márton templom előtt pedig Szent Mártonhoz kötődő műsorelemekkel.

Az időjárás ellenére is közel 110.000 fő volt kíváncsi a Savaria Karneválra, az érdeklődés és a keresettség már hetekkel az esemény előtt hatványozottan nőtt. A rendezvény időtartama alatt szinte valamennyi szombathelyi és városkörnyéki szálláshely is teltházzal üzemelt.

Az NKft. ügyvezető igazgatójának a 2018. évi Karneválról szóló részletes szakmai és pénzügyi beszámolóját az előterjesztés 1. sz., a Közalapítvány kuratóriumi elnökének beszámolóját pedig az előterjesztés 2. sz. melléklete tartalmazza.

A kiadások a tervezetthez képest emelkedtek, de a költségek megoszlása többnyire követi a tervezetet. Az eddig beérkezett számlák kifizetése határidőre megtörtént.

Összességében elmondható, hogy a 2018. évi Savaria Történelmi Karnevál előkészítésében, lebonyolításában konstruktív volt az együttműködés a megvalósításban résztvevő szervezetekkel. A vendégek, a látogatók, a fellépő művészek, kereskedők egyöntetűen országosan és nemzetközi szinten is egyedi tematikájú, kiváló előkészítettségű, magas színvonalú, professzionális szervezésű eseményként minősítették a XIX. Savaria Történelmi Karnevált.

Tájékoztatom a Tisztelt Közgyűlést, hogy a Közalapítvány által szakmailag támogatott időpont a jövő évi Karneválra 2019. augusztus 22-25. napja. Javaslom felkérni az NKft. ügyvezető igazgatóját, hogy a Karnevál 2019. évi programtervezetét jóváhagyásra terjessze a Jogi és Társadalmi Kapcsolatok Bizottsága elé 2019. április 30. napjáig.

A 2019. évi Karnevál előkészületeinek megkezdéséhez célszerű annak Közgyűlés általi elhatározása, hogy az Önkormányzat a 2019. évi Karneválhoz költségvetésében a 2018. évi támogatással megegyező saját forrást biztosítson.

Kérem a Tisztelt Közgyűlést, hogy a tájékoztatót megtárgyalni, és a határozati javaslatot elfogadni szíveskedjék.

**Szombathely, 2018. október „ ”**

 **/: Dr. Puskás Tivadar :/**

**HATÁROZATI JAVASLAT**

**…./2018. (X.25.) Kgy. számú határozat**

1. Szombathely Megyei Jogú Város Közgyűlése a „Savaria Történelmi Karnevál” Közhasznú Közalapítvány és a Savaria Turizmus Nonprofit Kft. 2018. évi Savaria Történelmi Karneválról szóló beszámolóját tudomásul veszi.

2. A Közgyűlés egyetért azzal, hogy a XX. Savaria Történelmi Karnevál 2019. augusztus 22-25. között kerüljön megrendezésre.

3. A Közgyűlés elhatározza, hogy az Önkormányzat 2019. évi költségvetésében a Savaria Történelmi Karnevál 2019. évi megszervezéséhez a 2018. évi támogatás mértékével azonos összegű, a Savaria Turizmus Nonprofit Kft. részére 37,5 millió Ft összegű, a „Savaria Történelmi Karnevál” Közhasznú Közalapítvány részére 10 millió Ft összegű támogatást kíván biztosítani.

4. A Közgyűlés felkéri a Savaria Turizmus Nonprofit Kft. ügyvezető igazgatóját, hogy terjessze a Jogi és Társadalmi Kapcsolatok Bizottsága elé a Savaria Történelmi Karnevál 2019. évi programtervezetét. A Közgyűlés egyúttal felhatalmazza a Bizottságot a programtervezet elfogadására.

**Felelős:** Dr. Puskás Tivadar polgármester

 Koczka Tibor alpolgármester

 Molnár Miklós alpolgármester

Dr. Takátsné Dr. Tenki Mária, a Jogi és Társadalmi Kapcsolatok Bizottságának elnöke

 Dr. Károlyi Ákos jegyző

 (A végrehajtás előkészítéséért:

 Grünwald Stefánia, Savaria Turizmus Nonprofit Kft. ügyvezető igazgatója

 Csapláros Andrea, a „Savaria Történelmi Karnevál” Közhasznú Közalapítvány kuratóriumának elnöke

 Stéger Gábor, a Közgazdasági és Adó Osztály vezetője

 Dr. Bencsics Enikő, az Egészségügyi és Közszolgálati Osztály vezetője)

**Határidő:** azonnal /1. és 2. pont vonatkozásában/

 2019. évi költségvetési rendelet megalkotása /3. pont vonatkozásában/

 2019. április 30. /4. pont vonatkozásában/